Viva Madiba! | SARIE
13:45 Graça Machel het volgens e.tv die hospitaal deur 'n agterste uitgang verlaat. Albertina Sisulu is ook pas daar weg.
"Ná ons onderhoud met Nelson Rohlilhala Mandela het ek die betekenis van 'n Messias verstaan. Hier was 'n Messias: 'n Gees veel groter as groot, 'n lewe veel meer as lewe. As ek terugdink aan daardie helder Tuynhuys-oggend, onthou ek hoe die hele vertrek met sy teenwoordigheid gevul is toe hy daar instap. Die onderhoud was vir my 'n lewenshoogtepunt. SARIE kon 'n inspirerende gesprek met haar lesers deel. En ons wat daar was, het weggegaan met inspirasie waaruit ons altyd weer kon tap."
"Ons het daardie dag Madiba-magic, waaroor só baie geskryf word, ervaar. Die waardigheid was dáár die oomblik toe hy die vertrek binnestap. Hy was hoflik en het ons vrae uitgebreid beantwoord. Ons was vrolik-verspot toe hy aandui hy sal saam met ons vir foto's poseer. Ek het die indruk gekry hy geniet dit baie."
"Ek was só oorstelp ek het 'n oomblik gedink ek val flou. Tydens die onderhoud was daar geen teken van die warm, vriendelike Madiba nie – dit was Nelson Mandela, wêreldstaatsman, wat ons vrae met erns en aandag beantwoord het. Eers toe ons toegestane dertig minute verby was en ons stoep toe is vir foto's, het ons daardie sy gesien: Gul sit hy 'n arm om elkeen se skouer vir nóg 'n foto, vra uit oor Nazeema se swangerskap, oor ditjies en datjies . . ."
"Ek was swanger. Madiba het aan my maag gevat en gesê hy hoop dis 'n pragtige, wonderlike kind. My seuntjie, Mogamat Aasif, het net vyf dae gelewe. Dit was baie hartseer, maar my ander kinders (nou 15, 8, en 7 jaar oud) vergoed daarvoor."
"Ek was vars uit universiteit en SARIE se baba. Toe ek my vraag moes vra, was die oomblik te groot. Ek kon nie onthou wat dit was nie! Toe sê ek maar: 'Mr President, if you don't mind I'll just read my question.' 'Not at all,' was sy antwoord. Ek moes die artikel ná die tyd lees om te sien wat hy geantwoord het!"
"Ek het hom ontmoet toe ek so sewe was. Hulle het ons vertel hy is in die tronk. Maar dit was 'n huis met 'n swembad, sitkamer en sjefs. Daar was 'n videomasjien en ons het flieks gekyk. Ek het gedink ek wil ook sommer gou tronk toe gaan – by my huis was daar nie die helfte van dié goed nie! (Madiba is van 1988 tot 1990 in 'n huis by die Victor Verster-gevangenis buite die Paarl aangehou.) Hy het my geleer om altyd nederig te bly. Om nie te spog oor wat jy het nie, want daar is mense met min of niks. En jy moet altyd jou beste doen, jou volle potensiaal gebruik. Ek sou graag wou hê hy moet meer tuis ontspan en ophou om rond te vlieg asof hy my ouderdom is. Verkieslik in die Transkei, ek weet hoe hy dit mis."
"Hy het aan die wêreld iets gebring wat nooit weer ongedaan gemaak sal kan word nie. Hy het gewys anderkant die kleinlikheid en kleinserigheid van ons daaglikse bestaan is 'n grootser, ruimer menslikheid moontlik – wat mense en leefwêrelde by mekaar kan uitbring en versoen. Elkeen van ons het die keuse om dié 'groter menswees' uit te leef."
"'n Vooraanstaande Amerikaanse professor het in die vroeë negentigs gesê die 21ste eeu het begin met Nelson Mandela se vrylating uit die tronk. Hy het vrede in ons land bewerkstellig. In die meer as twee dekades wat ek saam met hom gewerk het, het ek besef sy openbare lewe is 'n verlengstuk van sy innerlike vrede."
Debbie Du Toit sê op Facebook: "Seker een van die mees wonderlikste dae in my lewe was in 2001, toe my seun 'n rolstoel van die Madiba-Kinderfonds ontvang het! Ons was almal by sy huis in Houghton en hy het met elke kind gesels en hom spesiaal laat voel. Sal dit in my lewe nooit vergeet nie…"
Lizle Mc Lellan Fourie sê op Facebook: Hy't my hand geskud by die konsert waar Pavarotti, Jose Carreras en Placido Domingo daai jaar in SA opgetree het